Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, faisons sauoir à touz que, comme nostre amé et féal cousin messire Charles de Poitiers, sire de Saint-Valier et de Vadans, ait affranchi Jehan Parandier et Huguenin, son frère, de Monmalain, de la chastellenie de Vadans, si comme ès lettres de nostre dit cousin est plus aplain contenu, et le dit chastel et chastellenie de Vadans soit nuement de nostre fiez et souuerainneté, nous, comme dame souueraine du dit Vadans, la dicte franchise et tout le contenu des dictes lettres leons et confermons, en tant comme il nous touche. Donné à Quingey le xje jour du mois d’aoust, l’an de grace mil ccc sexante trois. Par madame à vostre relation. E. Leugret.